Հայաստանին նվիրված գիտաժողով ԱՄՆ-ի Կոնգրեսի գրադարանում
Հայաստանի մշակույթը ներկայացվելու է Միացյալ Նահանգների մայրաքաղաքում հաջորդ շաբաթ սկսվող մեծ փառատոնի ընթացքում, սակայն, մինչ այդ Կոնգրեսի գրադարանը Հայաստանին նվիրված հատուկ գիտաժողով է նախապատրաստում:
Միացյալ Նահանգների Կոնգրեսի գրադարանում հունիսի 26-ին տեղի կունենա Հայաստանի պատմությանը նվիրված գիտաժողով: Գիտաժողովն անցնելու է Վարդանանց օրեր ամենամյա դասախոսությունների շրջանակում, «Ամերիկայի Ձայն»-ին պատմում է միջոցառման կազմակերպիչ, Կոնգրեսի գրադարանի աշխատակից Լեվոն Ավդոյանը: Նրա խոսքով, գիտաժողովի նպատակն է ընդլայնել Հայաստանի մասին պատկերացումները. «Շատերի համար Հայաստանի մասին տեղեկությունը սահմանափակվում է 3-4 փաստով՝ քրիստոնյա երկիր, ցեղասպանություն վերապրած ժողովուրդ»: Ժամանակն է ընդլայնել սահմանները եւ լայն հանրությանը ներկայացնել Հայաստանի բազմերանգ հարստությունը, համոզված է Լեւոն Ավդոյանը: Կոնգրեսի գրադարանում ամբողջ աշխարհից ժամանած հայագետներ եւ պատմաբաններ ներկայացնելու են հայ մշակույթի, պատմության, տնտեսության եւ նույնիսկ սպորտի զարգացման պատմությունը Կիլիկիո թագավորությունից մինչեւ մեր օրերը. «Սա հայկական մշակույթի եւ պատմության խճանկարն է լինելու»: Գիտաժողովին մասնակցելու են գիտնականներ ԱՄՆ-ից, Բրիտանիայից, Կանադայից, Չեխիայից: «Կարեւոր է նաեւ, որ մասնակիցների թվում են փայլուն մասնագետներ Հայաստանից»: Հայաստանում ԱՄՆ-ի դեսպանության տեղեկատվական կենտրոնի տնօրեն Ներսես Հայրապետյանը պատմելու է Հայաստանում սամիզդատի զարգացման մասին, իսկ Ազգային գրադարանի տնօրեն Տիգրան Զարգարյանը կներկայացնի համահայկական թվային գրադարանի ստեղծման աշխատանքը: «Այս փառատոնի դրական հետեւանքները լինելու են տեւական»: Գիտաժողովի հաջորդ օրը Վաշինգտոնի Ազգային պուրակում սկսվելու է Սմիթսոնյան հաստատության մեծ փառատոնը, որն այս անգամ նվիրված է Հայաստանին եւ Կատալոնիային: Երկու շաբաթ անընդմեջ Միացյալ Նահանգների մայրաքաղաքի սրտում տասնյակ տաղավարներում եւ բեմահարթակներում ներկայացվելու է հայկական մշակույթն ու ավանդույթները, մատուցվելու են հայկական ուտեստներ եւ հնչելու է հայկական երաժշտություն: